मुंबई ने पहले बल्लेबाजी करते हुए कप्तान रोहित शर्मा और ग्लेन मैक्सवेल की 14-14 गेंदों पर क्रमश: 33 और 37 रन की ताबड़तोड़ पारियों की मदद से निर्धारित 20 ओवर में छह विकेट पर 202 रन का विशाल स्कोर खड़ा किया. जवाब में राजस्थान की टीम ने जोरदार टक्कर दी, लेकिन लक्ष्य के करीब पहुंचकर उनकी टीम लड़खड़ा गई. टॉप फॉर्म में चल रहे अजिंक्य रहाणे ने लगातार चौथा अर्धशतक जमाया. संजू सैमसन ने 33 गेंद पर चार चौके और चार छक्कों से सजी 60 रन की धांसू पारी खेली. 16वें ओवर के अंत तक राजस्थान को जीत के लिए 24 गेंद पर 48 रन की जरूरत थी और उसके सात बल्लेबाज बचे हुए थे. पलड़ा राजस्थान का भारी लगने लगा था, तभी 17वां ओवर फेंकने आए अनुभवी स्पिनर हरभजन सिंह ने रहाणे, बिन्नी और कूपर को आउट करके मैच का परिणाम तय कर दिया. राजस्थान की टीम इन तीन झटकों से उबर नहीं सकी और बाकी के बल्लेबाज भी दबाव में बिखर गए. 19वें ओवर में पोलार्ड ने आख्रिर के तीन बल्लेबाजों को पवेलियन भेजकर टीम को 169 रन पर ही समेट दिया.